VEGA og Live Nation præsenterer

Den unge singer/songwriter Jacob Whitesides kommer til VEGA

*Med en ny ep i bagagen og enorm opbakning på YouTube fra sine fans tager den unge singer/songwriter Jacob Whitesides på en Europa-turné, der sender ham til Lille VEGA den 17. maj.*

**Enorm opbakning på de sociale medier**

Flere unge kunstnere har haft succes med at ligge deres videoer og sange op på YouTube, og den historie kan den 17-årige, amerikanske sanger [Jacob Whitesides](http://jacobwhitesides.com) skrive sig ind i. På blot få år har den unge singer/songwriter vist, at man kan komme langt med musikalsk talent og flair for brugen af de sociale medier.

Jacob Whitesides enorme opbakning viser sig i de over 10 mio. visninger, hans videoer har på YouTube, de 1.42 mio. følgere på Twitter og hans 1.3 mio. fans på Facebook. Den første video blev filmet af hans lillesøster, og siden da er det blevet til utallige videoer, covernumre og senest en ep med sine egne sange. Det er der, som sagt, ikke noget nyt i, men at en ny singer/songwriter har den gennemslagskraft hører i den grad til sjældenhederne.

**Bluegrass-inspiration og personlig ep**

Jacob Whitesides er opvokset i Tennessee i USA, og lyttede fra en meget ung alder til kunstnere som John Mayer og Jack Johnson; inspirationskilder som man godt høre i hans egne sange. Interessen for selv at spille musik kom i en alder af 13, hvor han tog til en lokal bluegrass-festival med sin musikerfar. Derfra gik det stærkt med at lære sig selv at spille guitar, spille med i sin fars coverband, skrive sine egne sange og opbygge selvtilliden til at præsentere sine sange for publikum.

Her fire år efter bluegrass-festivalen har Whitesides udgivet sin første ep, der har fået titlen *A Piece Of Me* (2015); en titel som blev valgt via en afstemning blandt hans mange Twitter-følgere. *A Piece Of Me* indeholder meget personlige sange, som den selvbiografiske ”[Ohio](https://www.youtube.com/watch?v=WTsGDaDZuv0)”, der handler om presset af at være teenager, samt den fængende ”[Billboard (If I’m Honest)](https://www.youtube.com/watch?v=yKUQjK8_U4s)”, der handler om at søge nogens opmærksomhed, som slet ikke ligger mærke til, hvad de går glip af.

Talentet er ikke til at tage fejl af, og Jacob Whitesides kan meget vel gå hen og blive en af de der must-see-koncerter, mens han stadig spiller på de små venues. I Danmark lægger han vejen forbi Lille VEGA den 17. maj.

**Fakta om koncerten:**

Jacob Whitesides (US)

Søndag den 17. maj kl. 19

Lille VEGA, Enghavevej 40, 1674 Kbh. V

140 kr. + gebyr

Billetter kan købes via VEGAs hjemmeside og Billetnet fra den 2. april kl. 9.00.

[Læs mere om koncerten med Jacob Whitesides og køb billet her.](http://vega.dk/arrangementer/jacob-whitesides-17602.html)

*For yderligere oplysninger kontakt venligst*

Nathasja Lauritsen

Kommunikationsmedarbejder, VEGA

nl@vega.dk